Agentúrny materiál sme nahradili autorským článkom redakcie Korzára.
Mimoriadne zasadnutie mestského zastupiteľstva v Prešove sa týkalo prevádzky zimného štadióna. Zmluvu s nájomcom, a to občianskym združením HC Prešov síce podpísal primátor Pavel Hagyari (nez.), ale dotáciu pre mládežnícky šport vo výške 260-tisíc eur mali schváliť poslanci. Tí mali množstvo pochybností aj otázok, ale nedostali na ne odpovede. Primátor v ten deň skolaboval a znova na zastupiteľstve chýbal.
PREŠOV. Poslanci hneď v úvode namietali, že dostali niekoľkokrát zmenené materiály. Doplnky k tým, ktoré dostali do svojich schránok, ešte kuriér z radnice doručoval poslancom trikrát. Mali k nim výhrady.
Podstatou ich hlasovania malo byť schválenie dotácie vo výške 260-tisíc eur na prevádzku zimného štadióna z kapitoly verejnoprospešné služby v prospech nájomcu, ktorým je občianske združenie HC Prešov zastúpené konateľom Milanom Mrázom, hoci pôvodne mali ísť peniaze z kapitoly na kultúru a šport.
Na základe tejto zmluvy má nájomca v tomto roku poskytnúť športovým klubom 2 363 ľadohodín na tréningy.
Mesto ako súkromná firma?
Diskusia bola o tom, že v zmluve chýba záväzok poskytovať isté množstvo ľadohodín aj pre verejnosť, ale odzneli aj vážne výhrady.
Najmä k záväzku, ktorý našli v dodatku k zmluve číslo 2 o tom, že mesto sa zaväzuje zaplatiť nájomcovi 960-tisíc počas troch rokov.
"Primátor dal záväzok a my to teraz máme dať do poriadku? Správa sa, akoby mesto bola súkromná firma," argumentoval Alexander Ernst (Smer).
Richard Drutarovský (SaS) zase upozornil na podozrivý tok peňazí. HC Prešov sa totiž v dodatku č. 2 zaväzuje vyplatiť každý rok sumu 40-tisíc eur pre hokejový klub HC Prešov 07, s. r. o., ktorého konateľom a jediným majiteľom je viceprimátor René Pucher.
Ten sa však ohradil, že je to suma, ktorú nájomca chce investovať z vlastných zdrojov.
"Tento záväzok nemá čo robiť v zmluve medzi mestom a nájomcom," konštatoval Drutarovský.
Kontrolór netajil znepokojenie
Našli sa však aj hlasy, ako napríklad od Štefánie Andraščíkovej (nez.), ktorá vstupovala poslancom do svedomia, keď pripomenula, že o dotácii pre mládežnícky šport a prenájme rokujú už pol roka a že by nemali predkladať nové požiadavky.
Opýtala sa kolegov, či schvaľujú prenájom Pentagonu, alebo štadióna.
Ešte pred hlasovaním poslancov hlavný kontrolór upozornil, že počas 11 rokov mali štadión v správe už piati nájomcovia a každý vzťah skončil neštandardne. Vyslovil preto aj svoje obavy.
"Čo je to za subjekt, keď ani nevie, kde sídli?! V zmluvách s rovnakým dátumom figuruje sídlo Pod Kalváriou 50 aj Ku mlynu 3. Živnosť si nájomca vybavoval až 25. februára 2013 a pritom štadión prevádzkuje už od 1. januára 2013 a oprávnenie na to musel mať. Ďalšia vec je, že nový nájomca v januári neprehlásil energie na seba a tým pádom náklady za január musela znášať Mestská správa služieb. Nájomca vyberal za verejné korčuľovanie 1,20 eur, hoci podľa zmluvy mal vyberať za vstupné len 1 euro a nedával ľuďom žiadny doklad, čo svedčí o netransparentnosti. Už na začiatku teda porušuje zmluvu a to ma znepokojuje," konštatoval hlavný kontrolór mesta Milan Tkáčik.
Turčanová: Dodatky k zmluve sme očistili
Ešte pred hlasovanímsa poslanecké kluby dlho radili a napokon prišli s doplňujúcim návrhom uznesenia, ktoré napokon väčšinou hlasov schválili.
Museli sa rozhodnúť. Na stole mali zmluvu o nájme s dvoma dodatkami a zmluvu o dotácii, ale obe sa prelínali.
Najzávažnejším problémom bolo, že suma 960-tisíc eur v zmluve nebola krytá rozpočtom, čo primátorovi vyčítali všetky poslanecké kluby.
S dotáciou pre mládežnícky šport, teda sumou 260-tisíc eur nemali problém, ale s dodatkami k zmluve o nájme.
"Ošetrili sme to a z dodatku číslo 2 sme vypustili podmienku, že ak dotácia 260-tisíc nebude v budúcnosti schválená v plnej výške, nebude to dôvod na odstúpenie od zmluvy a na to, aby nájomca mohol uplatniť nárok na vrátenie peňazí od mesta za investície do štadióna. Zo zmluvy o nájme v dodatku číslo 3 sme vypustili aj to, aby sa uplatnila povinnosť vyplatiť seniorskému hokeju 40-tisíc eur ročne, lebo ide o profesionálny hokej a myslíme si, že mesta sa to netýka," vysvetlila uznesenia, ktoré navrhli aj odhlasovali.
Z pôvodnej zmluvy vypadol aj záväzok uhradiť nájomcovi počas 3 rokov sumu 960-tisíc eur.